sklep IV U 254/2010
Datum: 2012-03-09T01:00:00.000+01:00
ecli: ECLI:SI:UPRS:2012:IV.U.254.2010
sodisce: Upravno sodišče
oddelek: Upravni oddelek
podrocje: UPRAVNI SPOR
institut: upravni spor - procesne predpostavke za tožbo - izčrpanje pravnih sredstev v upravnem postopku - vložitev pritožbe - zavrženje tožbe

## Jedro

Iz listin upravnega spisa ni razvidno, da bi tožeča stranka zoper sklep, s katerim je bilo odločeno o njeni pritožbi z dne 3. 8. 2010, vložila pravočasno pritožbo, niti tega stranka ne zatrjuje. Iz navedenega razloga je sodišče v skladu z določbo 7. točke prvega odstavka 36. člena ZUS-1 tožbo moralo zavreči kot prezgodaj vloženo.

## Izrek

Tožba se zavrže.

## Obrazložitev

Tožeča stranka je 12. 11. 2010 vložila tožbo zaradi molka organa, s katero je zahtevala odpravo gradbenega dovoljenja „Kabliranje daljnovoda 20 kW – odcep za TP ...“ št. 351-68/2010-12 z dne 11. 5. 2010. Pojasnila je, da je zoper navedeno gradbeno dovoljenje vložila pritožbo dne 2. 8. 2010, vendar o njej ni odločil ne prvostopni, ne drugostopni upravni organ. Dne 13. 10. 2010 je tožeča stranka toženi stranki poslala novo zahtevo, naj odloči v nadaljnjih sedmih dneh, vendar tožena stranka odločitve ni sprejela niti v tem roku. Predlagala je, da sodišče odpravi gradbeno dovoljenje z dne 11. 5. 2010. Tožena stranka, Ministrstvo za okolje in prostor, je sodišču z dopisom z dne 1. 12. 2010 sporočila, da je tožnik 3. 8. 2010 tako na prvostopni organ, kot drugostopni organ vložil pritožbo zoper gradbeno dovoljenje „Kabliranje daljnovoda 20 kW – odcep za TP ...“, št. 351-68/2010-12 z dne 11. 5. 2010, zahteval vročitev tega gradbenega dovoljenja in vključitev v postopek izdaje tega dovoljenja. O pritožbi in navedenih zahtevah je prvostopni organ odločil s sklepom št. 351-68/2010-23 z dne 5. 8. 2010, zoper navedeni sklep pa tožeča stranka ni vložila pritožbe, zato predlaga, da sodišče tožbo zavrže. Tožeča stranka je dne 16. 12. 2010 sodišču sporočila, da ji sklep št. 351-68/2010-23 z dne 5. 8. 2010 ni bil nikoli vročen, niti ji nikoli ni bilo vročeno gradbeno dovoljenje št. 351-68/2010-12 z dne 11. 5. 2010. Dne 23. 3. 2011 je tožeča stranka sodišču predlagala, da izpodbijano gradbeno dovoljenje razveljavi tudi iz razlogov navedenih v odločbi Ustavnega sodišča RS, št. U-I- 165/09-34 z 3. 3. 2011. Tožba ni dovoljena.

Po določbi 7. točke prvega odstavka 36. člena Zakona o upravnem sporu (v nadaljevanju ZUS-1), sodišče v predhodnem preizkusu tožbe le-to s sklepom zavrže, če je bila zoper upravi akt, ki se z njo izpodbija, mogoča pritožba, pa ta sploh ni bila vložena ali je bila vložena prepozno.

V obravnavani zadevi je sodišče po vpogledu v priložene listine upravnega spisa ugotovilo, da je bilo gradbeno dovoljenje „Kabliranje daljnovoda 20 kW – odcep za TP ...“ št. 351-68/2010-12 z dne 11. 5. 2010 tožeči stranki vročeno 14. 5. 2010 (list. št. 12/1 priloženega upravnega spisa). Iz listin izhaja tudi, da je tožeča stranka 3. 8. 2010 zoper gradbeno dovoljenje vložila pritožbo, ki jo je Upravna enota Žalec s sklepom št. 35168/2010-23 z dne 5. 8. 2010 zavrgla, ker je bila vložena po poteku roka za vložitev pritožbe, osemdeseti dan po vročitvi gradbenega dovoljenja, to je 2. 8. 2010. V obravnavani zadevi ni sporno, da je bila zoper izpodbijani sklep mogoča pritožba v roku 15 dni, kar izhaja iz pravnega pouka prej citiranega sklepa, ki je bil tožniku vročen osebno, dne 11. 8. 2010. Navedeno potrjuje sklepu št. 35168/2010-23 z dne 5. 8. 2010 priloženo potrdilo o vročitvi (list. št. 23/1), ni pa iz listin priloženega upravnega spisa razvidno, da bi tožeča stranka zoper ta sklep, s katerim je bilo odločeno o njeni pritožbi z dne 3. 8. 2010, vložila pravočasno pritožbo, niti tega stranka ne zatrjuje. Iz navedenega razloga je sodišče, v skladu z določbo 7. točke prvega odstavka 36. člena ZUS-1, tožbo tožeče stranke (vloženo zaradi molka organa) moralo zavreči, kot prezgodaj vloženo.